อีแตน

***อีแตน*** เป็นภาพยนตร์ไทยแนวชีวิต สุขนาฏกรรมจินตนิยม เพลง ขนาด 35 มม. ซุปเปอร์ซีเนสโคป พากย์เสียงในฟิล์ม ปี พ.ศ. 2511 สร้างโดยละโว้ภาพยนตร์ กำกับ พระนิพนธ์บทภาพยนตร์ ลำดับภาพ โดย อนุสร (พระนามแฝงของพระเจ้าวรวงศ์เธอ พระองค์เจ้าอนุสรมงคลการ) นำแสดงโดยมิตร ชัยบัญชาและอรัญญา นามวงศ์ เข้าฉายครั้งแรกเมื่อวันที่ 20 มีนาคม พ.ศ. 2511 ที่โรงภาพยนตร์เฉลิมเขตร์ ภาพยนตร์เรื่อง อีแตน นับเป็นผลงานการแสดงภาพยนตร์แบบเต็มตัวเรื่องแรกของ อรัญญา นามวงศ์ หลังจากก่อนหน้านั้นเธอเคยปรากฏตัวในฐานะนักแสดงรับเชิญในภาพยนตร์เรื่อง *[[ลมหนาว (ภาพยนตร์)|ลมหนาว]]* (2509) นอกจากนี้ ภาพยนตร์เรื่อง อีแตน ยังได้รับการขึ้นทะเบียนเป็นมรดกภาพยนตร์ของชาติ ประจำปี พ.ศ. 2563 เนื่องในวันอนุรักษ์ภาพยนตร์ไทย ซึ่งเป็นโครงการที่ดำเนินการโดย หอภาพยนตร์ (องค์การมหาชน) เพื่อยกย่องและอนุรักษ์ภาพยนตร์ไทยที่มีคุณค่าทางประวัติศาสตร์ ศิลปะ และวัฒนธรรมของประเทศ

## เนื้อเรื่อง
นายอำเภอจรุง (ชาลี อินทรวิจิตร) ได้รับบาดเจ็บสาหัสจากการต่อสู้กับโจร ก่อนเสียชีวิตได้สั่งเสียให้กาหลง (วิไลวรรณ วัฒนพานิช) ภรรยาซึ่งกำลังตั้งครรภ์ ไปอาศัยอยู่กับบิดาของตนคือ พระยาภูมินทร์พิทักษ์ (หม่อมหลวงขาบ กุญชร) กาหลงพายายเมี้ยน (มาลี เวชประเสริฐ) คนรับใช้ผู้ซื่อสัตย์ติดตามไปด้วย และได้ให้กำเนิดลูกสาวที่มีตำหนิปานแดงที่ไหล่และรอยแผลเป็นที่ใบหู แต่ยังมิทันได้ตั้งชื่อ

ภายหลังยายเมี้ยนล่วงรู้แผนการของ คุณหญิงชฎา (กัณฑรีย์ นาคประภา) ภรรยาใหม่ของท่านเจ้าคุณ และ นิพนธ์ (แมน ธีระพล) ชู้รัก ที่วางแผนกำจัดกาหลงและลูกเพื่อหวังครอบครองมรดกขณะออกไปเอาน้ำร้อน ยายเมี้ยนจึงลักพาตัวทารกหนีออกจากบ้าน และไปอาศัยอยู่กับ แต้ม มักน้อย (สมพล กงสวรรณ) อดีตแมงดาขี้เมา พร้อมตั้งชื่อเด็กว่า “แตน” (อรัญญา นามวงศ์) โดยยายเมี้ยนทำงานอย่างหนักเพื่อเลี้ยงดูแตน ขณะที่แต้มใช้ชีวิตแบบสำมะเลเทเมา

เมื่อกาหลงทราบว่าลูกสาวหายตัวไป จึงเกิดอาการช็อกจนเส้นเลือดในสมองแตก กลายเป็นอัมพาต ส่วนท่านเจ้าคุณได้ส่งคนออกติดตามหาหลาน แต่ไม่พบตัว

สิบเก้าปีต่อมา แตนเติบโตเป็นหญิงสาว วันหนึ่งได้พบกับรุ่งโรจน์ (มิตร ชัยบัญชา) ทนายประจำตระกูลภูมินทร์พิทักษ์ ซึ่งได้รับคำสั่งจากคุณหญิงชฎาให้ไปขับไล่ชาวบ้านในสลัมเพื่อเวนคืนที่ดิน ทั้งสองเริ่มต้นด้วยความขัดแย้ง แต่พัฒนาความสัมพันธ์กลายเป็นความรัก

ระหว่างนั้นยายเมี้ยนออกไปทำงานต่างจังหวัดเพื่อส่งเงินมาเลี้ยงดูแตนและแต้ม ทว่าเงินกลับถูกยักยอกจนไม่ถึงมือแตน ด้วยความยากลำบาก แต้มจึงวางแผนหลอกพาแตนไปขายให้ซ่องของผกาคำ (ชฎาพร วชิรปราณี) แต่แตนขัดขืนอย่างเต็มที่ทำให้แผนการล้มเหลว

ฝ่ายคุณหญิงชฎาและนิพนธ์วางแผนนำหลานตัวปลอมมาแสดงตนเป็นทายาทเพื่อฮุบทรัพย์สมบัติ นิพนธ์ได้พบแตนที่ซ่องและเห็นว่าเหมาะสม จึงไถ่ตัวแตนมาอยู่ที่บ้านภูมินทร์พิทักษ์ ท่านเจ้าคุณสังเกตเห็นตำหนิปานแดงและรอยแผลเป็น จึงเชื่อว่าแตนคือหลานที่ตามหา ขณะที่กาหลงแม้จะเป็นอัมพาต แต่รับรู้ได้ว่าแตนคือลูกของตน

ในงานประกาศแตนเป็นทายาท ยายเมี้ยนแอบเข้ามายืนยันความจริง แต่นิพนธ์พบเสียก่อน จึงฆ่ายายเมี้ยนและบังคับให้แต้มนำศพไปทิ้ง เหตุการณ์ดังกล่าวมี หมวย (ชูศรี มีสมมนต์) เพื่อนของแตนเห็นเหตุการณ์

นิพนธ์พยายามวางยาพิษท่านเจ้าคุณ แต่เกิดสลับขวดเหล้า ทำให้นิพนธ์ดื่มยาพิษเสียเองจนเสียชีวิต ต่อมาแตนพบศพยายเมี้ยนและเก็บปืนของนิพนธ์ไว้ เมื่อพบว่านิพนธ์ฟุบอยู่ที่โต๊ะอาหาร จึงยิงซ้ำโดยไม่ทราบว่าอีกฝ่ายเสียชีวิตแล้ว คุณหญิงชฎาแจ้งความกล่าวหาแตนในข้อหาฆาตกรรม

รุ่งโรจน์พยายามว่าความช่วยแตน แต่ขาดหลักฐาน จนกระทั่งในวันตัดสินคดี แต้มตัดสินใจขึ้นให้การในศาล เปิดเผยข้อเท็จจริงทั้งหมด ทำให้แตนพ้นข้อกล่าวหา ทางด้านรุ่งโรจน์เจียมตัวว่าเป็นหลานของนิพนธ์ที่ทำร้ายทุกคนในบ้าน จึงรู้สึกละอายใจและขอลาออกจากบ้านภูมินทร์พิทักษ์ แต่แตนได้เปิดใจยืนยันความรักที่มีต่อกัน ในที่สุดท่านเจ้าคุณและกาหลงยินยอมให้ทั้งสองแต่งงานกัน

## นักแสดง
* อรัญญา นามวงศ์ รับบท แตน ภูมินทร์พิทักษ์
* มิตร ชัยบัญชา รับบท รุ่งโรจน์
* วิไลวรรณ วัฒนพานิช รับบท กาหลง
* แมน ธีระพล รับบท นิพนธ์
* กัณฑรีย์ นาคประภา รับบท คุณหญิงชฎา
* ชฎาพร วชิรปราณี รับบท ผกา
* มาลี เวชประเสริฐ รับบท ยายเมี้ยน
* สมพล กงสวรรณ รับบท แต้ม
* ชูศรี มีสมมนต์ รับบท หมวย

### นักแสดงรับเชิญ
* ชาลี อินทรวิจิตร รับบท นายอำเภอจรุง ภูมินทร์พิทักษ์
* ท้วม ทรนง รับบท เสี่ยห้อย

### นักแสดงเกียรติยศ
* หม่อมหลวงขาบ กุญชร รับบท ท่านเจ้าคุณภูมินทร์พิทักษ์

## อ้างอิง

หมวดหมู่:ภาพยนตร์ภาษาไทย
หมวดหมู่:ภาพยนตร์ไทยที่ออกฉายในปี พ.ศ. 2511
หมวดหมู่:ภาพยนตร์รักตลกชีวิตไทย
หมวดหมู่:ภาพยนตร์เพลงไทย
หมวดหมู่:มรดกภาพยนตร์ของชาติ
หมวดหมู่:ภาพยนตร์ที่ถ่ายทำใน 35 มม.
หมวดหมู่:ภาพยนตร์ที่กำกับโดย พระเจ้าวรวงศ์เธอ พระองค์เจ้าอนุสรมงคลการ
หมวดหมู่:ภาพยนตร์โดยละโว้ภาพยนตร์
หมวดหมู่:ภาพยนตร์ที่อำนวยการสร้างโดย หม่อมอุบล ยุคล ณ อยุธยา
หมวดหมู่:ภาพยนตร์ไทยในคริสต์ทศวรรษ 1960
หมวดหมู่:ภาพยนตร์ภาษาไทยในคริสต์ทศวรรษ 1960